El foment, la defensa i la millora de la qualitat dels productes alimentaris que gaudeixen d'unes característiques diferencials i de qualitat, han estat prioritats de l'Administració.
Per aquest motiu, el Departament d'Agricultura, Ramaderia, Pesca, Alimentació i Medi Natural dóna suport als productes que segueixen un programa comunitari i nacional de qualitat, concretament els productes que gaudeixen d'un distintiu comunitari de denominació d'origen protegida (DOP), indicació geogràfica protegida (IGP), denominació d'origen vitivinícola protegida (DOP), indicació geogràfica protegida vitivinícola (IGP) i especialitat tradicional garantida (ETG).
Els distintius d'origen i qualitat dels productes agroalimentaris DOP vitivinícola, DOP, IGP i ETG possibiliten la protecció i la valoració dels productes de la terra que presenten característiques diferencials pel seu origen o pels mètodes de producció o elaboració i estan regulats a la Llei 14/2003, de 13 de juny, de qualitat agroalimentària, i la Llei 15/2002, de 27 de juny, d'ordenació vitivinícola.
L'artesania alimentària també regulada per la Llei 14/2003 es defineix com l'activitat d'elaboració i transformació de productes alimentaris que compleixen els requisits que assenyala la legislació en aquesta matèria i estan subjectes, durant tot el procés productiu, a unes condicions que garanteixen a les persones consumidores un producte final individualitzat, de bona qualitat i amb característiques diferencials obtingudes gràcies a les petites produccions controlades per la intervenció personal artesana.
L'artesania ocupa un punt important d'inflexió entre el consum del producte sense transformar i la indústria de l'alimentació.
Les entitats associatives d'artesans i artesanes sense ànim de lucre proporcionen a les persones associades assessorament i informació sobre l'adaptació a les noves tecnologies, i al mateix temps uneixen esforços per assolir objectius comuns que beneficiïn el conjunt de persones artesanes associades i augmenti el coneixement de la producció artesanal alimentària entre les persones consumidores.
El Programa de desenvolupament rural de Catalunya (PDR) de 2007-2013, aprovat per la Comissió Europea el 15 de febrer de 2008 mitjançant la Decisió C(2008)702, preveu una mesura per fomentar els distintius d'origen i qualitat dels programes de qualitat d'aliments però només per als productes registrats a la Comissió Europea i els lligats amb la producció.
Mitjançant l'Ordre AAM/240/2011, de 16 de setembre, es varen aprovar les bases reguladores dels ajuts destinats a la promoció i la certificació dels productes amb distintius d'origen i qualitat dels aliments i l'artesania alimentària a Catalunya.
El Departament d'Agricultura, Ramaderia, Pesca, Alimentació i Medi Natural vol fomentar la promoció i certificació dels productes amb distintius d'origen i qualitat dels aliments i l'artesania alimentària a Catalunya.
Per aquest motiu, es publica aquesta Ordre d'ajuts per als distintius d'origen i qualitat DOP vitivinícola, DOP, IGP i ETG dels productes inscrits en el registre comunitari no lligats directament a la producció i dels productes amb reconeixement transitori, que no es poden acollir al PDR, i per a la certificació dels distintius d'origen i qualitat de les DOP i IGP vitivinícoles, DOP, IGP i ETG, així com per a la promoció de l'artesania alimentària.
El règim d'aquests ajuts serà el que estableix el Reglament (CE) 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat als ajuts de minimis (DOUE L-379, de 28.12.2006).
Conseqüentment, valorada la conveniència de donar suport als productes que segueixen un programa comunitari i nacional de qualitat i al sector de l'artesania alimentària, mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Modificar els següents apartats de les bases reguladores aprovades mitjançant l'Ordre AAM/240/2011, de 16 de setembre, per la qual es varen aprovar les bases reguladores dels ajuts destinats a la promoció i la certificació dels productes amb distintius d'origen i qualitat dels aliments i l'artesania alimentària a Catalunya:
1.1 Es modifica l'apartat 2.2 de les bases reguladores que figuren en l'annex de l'Ordre AAM/240/2011, de 16 de setembre, que queda redactat de la manera següent:
"Les actuacions subvencionables de la línia 2 de control i certificació seran les despeses corresponents a les actuacions de control i certificació relacionades amb la certificació del plec de condicions o reglament corresponent."
1.2 Es modifica l'apartat 7.2.g) de les bases reguladores que figuren en l'annex de l'Ordre AAM/240/2011, de 16 de setembre, que queda redactat de la manera següent:
"Quan l'import de la despesa subvencionables superi les quanties establertes en el Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic per al contracte menor, el/la beneficiari/ària haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l'obra, la prestació del servei o el lliurament del bé, llevat que per les seves especials característiques no hi hagi en el mercat suficient nombre d'entitats que els realitzin, prestin o subministrin, o llevat que la despesa s'hagués de realitzar amb anterioritat a la subvenció.
L'elecció entre les ofertes, que s'hauran d'aportar en la justificació, o, si s'escau, en la sol·licitud de subvenció, es realitzarà conforme a criteris d'eficiència i economia, i s'haurà de justificar expressament en una memòria l'elecció quan no recaigui en la proposta econòmica més avantatjosa."
1.3 Es modifica l'apartat 10.1 de les bases reguladores que figuren en l'annex de l'Ordre AAM/240/2011, de 16 de setembre, que queda redactat de la manera següent:
"Les persones beneficiàries han de realitzar i pagar les actuacions objecte dels ajuts en el termini que estableixi la convocatòria corresponent."
2.1 Convocar, per a l'any 2012, els ajuts destinats a la promoció i la certificació dels productes amb distintius d'origen i qualitat dels aliments i l'artesania alimentària a Catalunya d'acord amb les bases reguladores establertes a l'annex de l'Ordre AAM/240/2011, de 16 de setembre (DOGC núm. 5975, de 30.9.2011), modificades d'acord amb l'article anterior.
2.2 El termini de presentació de sol·licituds serà de 15 dies a comptar de l'endemà de la publicació d'aquesta Ordre en el DOGC.
2.3 Aquests ajuts aniran a càrrec de la partida pressupostària AG06/D/482000100/6130 dels pressupostos del Departament d'Agricultura, Ramaderia, Pesca, Alimentació i Medi Natural per a l'any 2012, dotada amb un import màxim de 270.000 euros.
Aquesta dotació pressupostària queda distribuïda de la manera següent:
Per a la promoció dels distintius d'origen i qualitat DOP, IGP, ETG dels productes inscrits en el registre comunitari no lligats directament a la producció i dels productes amb reconeixement transitori, es destina un import màxim de 50.000 euros.
Per a la certificació dels distintius d'origen i qualitat de les DOP vitivinícoles, DOP, IGP i ETG, es destina un import màxim de 160.000 euros.
Per a la promoció de l'artesania alimentària a Catalunya, es destina un import màxim de 60.000 euros.
2.4 Les persones beneficiàries han de realitzar i pagar les actuacions objecte dels ajuts entre l'1 de gener i el 15 d'octubre de 2012, ambdós inclosos, i justificar-les davant del Departament d'Agricultura, Ramaderia, Pesca, Alimentació i Medi Natural el 20 d'octubre de 2012, per tal que, com a màxim el dia 10 de desembre de 2012, es pugui procedir a la certificació i comprovació de l'execució de les activitats previstes.
2.5 L'òrgan instructor dels expedients d'ajut és el Servei de Promoció de la Qualitat Agroalimentària.
2.6 L'òrgan competent per emetre la resolució sobre les sol·licituds és la persona titular de la Direcció General d'Alimentació, Qualitat i Indústries Agroalimentàries.
A aquest efecte es nomena una comissió de valoració que serà l'òrgan col·legiat encarregat de valorar les sol·licituds d'ajuts que estarà formada pel subdirector o la subdirectora general amb competència en qualitat agroalimentària, el subdirector o subdirectora general amb competència en agricultura i el/la cap del Servei de Promoció de la Qualitat Agroalimentària.
2.7 El termini màxim per emetre la resolució i notificar-la per escrit a la persona sol·licitant serà de quatre mesos, a comptar de la data en què finalitza el termini de presentació de sol·licituds.
En cas de manca de resolució expressa, la sol·licitud es considera desestimada per silenci administratiu.
2.8 Contra la resolució de concessió del director o la directora general de Alimentació, Qualitat i Indústries Agroalimentàries, que no posa fi a la via administrativa, es podrà interposar recurs d'alçada davant el conseller o consellera d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, sens perjudici que es pugui interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural es podrà interposar en el termini de tres mesos a comptar de la data en què s'exhaureixi el termini per resoldre i notificar, tal com estableix l'apartat anterior.
2.9 Els ajuts concedits es faran públics al web http//:www.gencat.cat/daam/ajuts/, a través dels mitjans electrònics establerts.
Els ajuts que superin els 3.000 euros es publicaran, a més, al Diari Oficial de la Generalitat de Catalunya (DOGC).